b'\n_START_ARTICLE_\nThomas Krarup\n_START_PARAGRAPH_\nThomas Krarup (f\xc3\xb8dt 23. marts 1975) er direkt\xc3\xb8r i Jammerbugt Kommunes forvaltning for V\xc3\xa6kst- og Udvikling. En forvaltning, der omfatter erhverv, turisme, plan- og milj\xc3\xb8opgaver, teknik, forsyning samt kultur og fritid. Han tiltr\xc3\xa5dte 1. april 2018._NEWLINE_I perioden 2014-2017 var Krarup r\xc3\xa5dmand for \xc3\x86ldre- og Handicapforvaltningen samt byr\xc3\xa5dsmedlem i Aalborg Kommune, valgt for Det Konservative Folkeparti. Krarup udtr\xc3\xa5dte 31. marts 2018 af Aalborg Byr\xc3\xa5d. Krarup er student fra Midtfyns Gymnasium i Ringe i 1994, og er senere uddannet cand.scient.pol fra Aarhus Universitet i 2004.\n_START_SECTION_\nKommunalpolitik\n_START_PARAGRAPH_\nThomas Krarup blev valgt til byr\xc3\xa5det i Aalborg Kommune med n\xc3\xa6stflest personlige stemmer p\xc3\xa5 den konservative liste ved valget i 2009. Ved kommunalvalget i 2013 var Krarup spidskandidat for Det Konservative Folkeparti, og blev valgt med n\xc3\xa6sten 1.600 personlige stemmer. Efter konstitueringen blev dette til en r\xc3\xa5dmandspost. I for\xc3\xa5ret 2016 valgte de lokale konservative i Aalborg Kommune Krarup som borgmesterkandidat til kommunalvalget i 2017.\n_START_SECTION_\nFolketinget\n_START_PARAGRAPH_\nKrarup blev f\xc3\xb8rste gang kandidat til Folketinget ved valget i 2007, men blev ikke valgt. I for\xc3\xa5ret 2010 blev Krarup valgt som folketingskandidat i Himmerlandskredsen. Jakob Axel Nielsen meddelte over sommeren, at han ikke \xc3\xb8nskede at genopstille. Derfor blev Aalborg Vestkredsen ledig, og her meldte Krarup sig som kandidat og blev valgt af de lokale konservative. Krarup blev ikke valgt ved folketingsvalget i 2011.'